《送南康王使君解官归里》
清代·易顺鼎

使君十载南康城，抚摩一郡如孩婴。我来匡山狎猿鹤，满耳闻颂神君声。

作公部民差可喜，一廛稳受千崖里。劳公白衣常送酒，念我黄冠似归里。

命驾每从千里外，卜居已过三年矣。去年武昌来，闻公亦初还。

公还旧郡我还山，山中猿鹤皆欢颜。今年武昌来，闻公又将去。

公还故乡我流寓，山中猿鹤皆悲绪。我今年才三十强，怀抱冰雪无春阳。

每逢热官辄走避，见公岂意温中肠。公年八十好神采，健若龙马驰康庄。

至人养和驭造化，外物冰炭谁能伤。乃知蓬蒿与松柏，相见未可论短长。

八百纵难企彭祖，九十已足凌张苍。何况治郡有阴德，于公子孙行更昌。

官閤沈沈语忘倦，白头回忆江南战。酒酣耳热说曾侯，幕府英英盛群彦。

郭冲五事犹能记，阮孚三语初为掾。同时得路俱腾骧，钟鼎山林两无算。

转饷曾推萧相功，饮醇自学曹参办。寥落东南一老守，头童齿豁看云久。

方今吏道颇衰微，莫使贤人厌升斗。安得皆如元道州，一时布列神州九。

解组谁明陶令心，埋轮更惜张纲手。我尚思攀车上辕，公言且酌杯中酒。

函楼老子六十余，挂冠七载神丰腴。今年有意探匡庐，乘兴一访茅君居。

华阳句曲公乡里，洞天福地非虚诬。烦公更作东道主，却写交游两世图。

作者简介：易顺鼎（1858～1920）清末官员、诗人，寒庐七子之一。字实甫、实父、中硕，号忏绮斋、眉伽，晚号哭庵、一广居士等，龙阳（今湖南汉寿）人，易佩绅之子。光绪元年举人。曾被张之洞聘主两湖书院经史讲席。马关条约签订后，上书请罢和义。曾两去台湾，帮助刘永福抗战。庚子事变时，督江楚转运，此后在广西。云南、广东等地任道台。辛亥革命后去北京，与袁世凯之子袁克文交游，袁世凯称帝后，任印铸局长。帝制失败后，纵情于歌楼妓馆。工诗，讲究属对工巧，用意新颖，与樊增祥并称“樊易”，著有《琴志楼编年诗集》等。